
1-C-szubsztituált glikálok hidroxiazidálási reakcióinak tanulmányozása

Az aminocukrok számos biológiailag aktív természetes és mesterséges vegyület alkotóelemeit képezik, fontos komponensei a szerkezeti poliszacharidoknak és a membránok glikoszfingolipidjeinek, továbbá részt vesznek a kitin, a hilauronsav, a heparin és a vércsoportokat meghatározó oligoszacharidok felépítésében is [1-3].
Az általunk előállítani kívánt azidocukrok nem csupán az aminocukrok prekurzorai lehetnek, hanem számos más továbbalakítási lehetőséget is rejtenek magukban. Így a szintetikus szerves kémiában fontos szerepet játszanak, mint antibiotikumok, antivirális ágensek vagy enzim inhibitorok potenciális előanyagai [1, 4-6].
A hidroxiazidálás lehetőséget biztosít azido csoportot tartalmazó szénhidrátszármazékok glikálokból történő előállítására. 1-C-szubsztituált glikálokból kiindulva olyan 2-azido-2-dezoxicukrokhoz juthatunk, melyekben az anomer centrumhoz kapcsolódó szén szubsztituens jelenléte széleskörű továbbalakítási lehetőségeket rejt magában. A hidroxiazidálás a szakirodalomban csak szubsztituálatlan glikálok esetén leírt eljárás, melyet TMSN3/Bu4NHSO4/PIFA/TEMPO/H2O/DKM reagenskombináció alkalmazásával valósítottak meg többféle cukorkonfiguráció és védőcsoport esetén [4].
Munkánk során az 1-C-szubsztituált glikálok hidroxiazidálási reakcióit vizsgáltuk, és előállítottuk a kívánt hidroxiazid származékokat 1-C-szubsztituált galaktálokból kiindulva. A reagensek hatásának szisztematikus vizsgálatával meghatároztuk az optimális körülményeket, ezeket más szubsztrátok esetén is sikeresen alkalmaztuk. A kísérleti munkán túlmenően elvégeztük a reakciótermékek teljes szerkezetazonosítását, melyhez 1D-és 2D-NMR módszereket, MS és IR spektroszkópiai méréseket végeztünk.

